แนวทางลงทุนในปัจจุบัน
Theme การลงทุนระยะยาวของกองทุนบัวหลวง จะเปลี่ยนแปลงอย่างไร หรือไม่?
29 ต.ค. 2565

Theme การลงทุนระยะยาวของกองทุนบัวหลวง จะเปลี่ยนแปลงอย่างไร หรือไม่?
ในระยะสั้นที่ผ่านมา กองทุนได้เพิ่มสัดส่วนการถือเงินสดในพอร์ตให้มากขึ้น และมีการขายทำกำไรหุ้นบางตัวที่ราคาขึ้นมาเร็วมากออกไป ส่วนหุ้นบางตัวที่ธุรกิจมีความผันผวนกับระดับกำลังซื้อค่อนข้างสูง เราก็ไม่ได้ถือแล้ว สัดส่วนของหุ้นส่วนใหญ่ที่ถืออยู่ตอนนี้ จึงมีความเป็น Defensive Stock มากขึ้น เช่น ค้าปลีกที่มีกระแสเงินสดสม่ำเสมอ หรือโรงไฟฟ้า และหมวดวัสดุก่อสร้างที่ได้รับผลดีจาก Theme Urbanization เป็นต้น ซึ่งเป็นกลุ่มอุตสาหกรรมที่กำไรไม่น่าจะได้รับผลกระทบจากความผันผวนของเศรษฐกิจมากนัก เราก็เพิ่มสัดส่วนการถือมากขึ้นด้วย
ด้วยความที่ก่อนหน้านี้เราไม่ได้ถือหุ้นกลุ่มที่ถูกคาดหวังการเติบโตมากๆ และมี P/E สูงๆ จึงเชื่อว่าช่วงที่หุ้นขาลง กองทุนเราไม่น่าจะกระทบมาก และหุ้นบางตัวที่ถือก็ราคาลงมามากแล้วในช่วงก่อนหน้า เราจึงเชื่อว่าพอร์ตที่เราถือตอนนี้มีความปลอดภัยพอสมควร เมื่อเทียบกับตลาด
แต่ Theme การลงทุนระยะยาวนั้นไม่ได้เปลี่ยน ไม่ว่าจะเป็น “บินแหลก บริโภคไม่อั้น” หรือ “Light up your Life, Protect your Assets” เพราะว่า Theme เหล่านี้กินระยะเวลายาวนาน 5 ปี ถึง 10 ปี ซึ่งความผันผวนทางเศรษฐกิจช่วงสั้นๆ ระดับไตรมาสนั้นเกิดขึ้นได้ แต่การพัฒนาโครงสร้างประเทศหรือ Life Styles นั้นจะต่อเนื่องยาวนานกว่า เราจึงยังยึด Theme การลงทุนนี้ต่อไป
บินแหลก – การขนส่งทางอากาศยังเติบโตได้ดี จำนวนนักท่องเที่ยวมายังประเทศไทยทำสถิติสูงสุดตลอดกาล และยังมีแนวโน้มขยายตัวได้ดี แม้ภาวะเศรษฐกิจโลกจะชะลอตัว ทำให้ธุรกิจภาคบริการมีส่วนสำคัญกับเศรษฐกิจมากขึ้น
บริโภคไม่อั้น – แนวโน้ม Urbanization นั้นเป็นกระบวนการที่เกิดขึ้นนานต่อเนื่องนับสิบปี ถึงแม้ระยะสั้นจะมีกำลังซื้อที่ชะลอตัวลงบ้างจากปัจจัยอะไรก็แล้วแต่ แต่ระยะยาวแล้วแนวโน้มรายได้ประชาชนจะเพิ่มขึ้น และกระจายตัวมากขึ้น
Light up your Life – หุ้นกลุ่มผลิตไฟฟ้าและพลังงานทดแทน เป็นหุ้นกลุ่ม Defensive ที่ผลประกอบการไม่ผันผวนตามเศรษฐกิจมากนัก และมีโอกาสเติบโตตามการเติบโตเศรษฐกิจของประเทศ
Protect your Assets – หุ้นกลุ่มประกันชีวิตจะมีโอกาสเติบโตได้ดีในระยะยาว เพราะคนไทยยังมีการทำประกันชีวิตค่อนข้างน้อยเมื่อเทียบกับต่างประเทศ และเมื่อคนมีกำลังซื้อมากขึ้นก็ต้องหาซื้อผลิตภัณฑ์การเงินพื้นฐานก่อน
ที่สำคัญ Theme การลงทุนของเราในปีนี้ก็เน้น Protect your Assets เช่นเดียวกัน
ด้วยแนวทางต่างๆ ที่เน้นความปลอดภัย ไม่ลงทุนในธุรกิจที่เสี่ยงๆ ผสมกับการเน้นลงทุนในบริษัทที่มีโอกาสให้ผลตอบแทนลงทุนที่ดี จึงเชื่อว่าในระยะยาวจะให้ผลตอบแทนที่ดีกว่าตลาดโดยเฉลี่ย แม้บางช่วง บางปีอาจจะแพ้ตลาดในระยะสั้นๆ บ้าง แต่โดยรวมระยะยาวเราเชื่อมั่นว่าจะดีกว่า
ที่เหลือจึงอยู่ที่ว่า
“คุณลงทุนกับเราเพราะอะไร หากคิดไม่ต้องตรงกัน ไม่อดทนรอคอย และหวั่นไหวกับดัชนีหุ้น กองทุนของเราอาจไม่เหมาะกับคุณก็ได้ค่ะ”